b"\n_START_ARTICLE_\nSvalbard in Jan Mayen\n_START_PARAGRAPH_\nSvalbard in Jan Mayen sta norve\xc5\xa1ki ozemlji v Arkti\xc4\x8dnem oceanu, v administrativne namene obravnavani kot skupna enota s kodo 'SJ' po standardu ISO 3166-1. Ozemlji sicer v upravni delitvi Norve\xc5\xa1ke nimata povezave, njuna edina skupna lastnost je, da nista del nobenega okro\xc5\xbeja._NEWLINE_Svalbard je oto\xc4\x8dje pod norve\xc5\xa1ko oblastjo, a s posebnim statusom po Svalbardski pogodbi, medtem ko je Jan Mayen samoten vulkanski oto\xc4\x8dek brez stalnega prebivalstva, ki ga upravlja guverner Nordlanda._NEWLINE_Organizacija zdru\xc5\xbeenih narodov je sprva predlagala lo\xc4\x8deno ISO-kodo za Svalbard, Norve\xc5\xa1ka pa je podnjo samoiniciativno vklju\xc4\x8dila \xc5\xa1e Jan Mayen. To stanje zagovarja predvsem norve\xc5\xa1ko zunanje ministrstvo, za namene statistike prebivalstva in trgovine pa\xc2\xa0\xc2\xbbSvalbard in Jan Mayen\xc2\xab\xc2\xa0pomeni preprosto Svalbard."